Universis presentes litteras inspecturis, officialis Senon., judex in hac parte ordinarius ac superior, salutem in Domino. Notum facimus quod die data presentium, coram venerabili et scientifico viro magistro Francisco Macon, jurium licentiato, nostro vicesgerenti, seu locum tenenti, venerabiles et discreti viri decanus, canonici et capitulum ecclesie Autissiodorensis pro una, et discretus etiam vir magister Petrus Maignen presbyter, canonicus et succentor ejusdem ecclesie Autissiodorensis pro eo ex alia, partibus, in capitulo ejusdem ecclesie capitulariter congregati, personaliter comparuerunt: qui sponte, respective, non vi, dolo, sed omni meliori modo, conditione et forma quibus potuerunt et debuerunt, possuntque et debent, pactum, tractatum, conventionem seu concordatum ad invicem, pacifice et quiete, fecerunt et transigerunt sub modificationibus, conditionibus, causis, mediis et rationibus, contentis, specificatis et descriptis in tribus aut quatuor foliis papyri sub his verbis continen. Cum lis, sive controversia et processus moveretur et penderet coram baillivo Autissiodorensi, seu ejus locum tenenti, in materia saisine et novitatis, inter magistrum Petrum Maignen presbyterum, canonicum et succentorem ecclesie Autiss. actorem et impetrantem, ex una, et venerabiles dominos decanum, canonicos et capitulum ejusdem ecclesie, reos et opponentes, ex altera, partibus, super eo quod dictus actor ad causam sui officii seu personatus succentorie ad se et ejus successores succentores prefate ecclesie, jus, preeminentiam et autoritatem dum et quoties aliqui tam in dignitate constituti, quam canonici prebendati, canonici, vel tortarii, commissi, seu clerici de choro aut capellani in dicta ecclesia per prefatos dominos decanum et capitulum recipi ordinantur, eosdem habitu ecclesie investire, ac illos, tam in choro quam in capitulo, respective installare, ac in possessionem realem ponere et inducere, salariumque, si quod pro jure et preeminentia ejusmodi debeatur, sive gratis per dictos installandos sibi detur recipere, et de illis ad suum libitum disponere, aut in ejus absentia alteri ex dominis canonicis vices suas committere, spectare et pertinere pretendebat, asserens se et suos predecessores jure predicto usos, et a tempore immemoriali usque ad presentis processus inchoationem fuisse gavisos. Prefatis dominis decano et capitulo reis et opponentibus in contrarium dicentibus et manutenentibus, videlicet quod autoritas et preeminentia hujusmodi ad illos spectabat et pertinere debebat, cum omnia jura ecclesie et preeminentie ab autoritate capituli dependeant, nec ipse aut sui predecessores succentores hujusmodi autoritatem ullatenus habuerunt, sed solum tanquam commissi ab illis hujusmodi factum exercuerunt. Quod si forte officio succentorie annexum videretur, alteri tamen delegare non poterat, cum hujusmodi preeminentia sit honoris qui persone affectatur, et non oneris quod per alium supportari valet. Alius itaque processus, etc.......... prefatis dominis multa in contrarium objicientibus. Unde ex istis, licet modicam damnositatem inferre et pauca esse viderentur, multos tamen aut fractus discordiam et scandala non modica propterea subsequi posse perspectum; idcirco illis subveniendum et obviendum arbitrati, in eam que sequitur partes predicte devenere concordiam. Videlicet de cetero cum aliquem in ecclesia per prefatos dominos decanum et capitulum ad dignitatem, canonicatum, tortariam, seu habitum recipi contigerit, ad prefatum succentorem illi habitum prebere, ipsumque installare, tam in choro quam in capitulo, prout antea consueverat, jus et autoritas pertinebit, si tamen presens in capitulo extiterit: qui si presens non fuerit, hujusmodi autoritas et preeminentia ad prefatos dominos decanum et capitulum devolvetur, nec cuiquam alteri poterit dictus succentor committere vices suas. Quod vero ad processiones, etc. Postquam vero dicti de capitulo et canonici hujusmodi ecclesie Autissiodorensis, sicut premissum est, capitulariter congregati declaraverunt, dixerunt et retulerunt, coram dicto nostro locum tenente, sicut premissum est in dicto eorum capitulo existentes, vidisse, tenuisse, legisse et intellexisse de verbo ad verbum una simul dicto Maignen omnia supradicta narrata, descripta et contenta in presenti tribus aut quatuor foliis papyri sibi ipsis de capitulo per eundem Maignen communicatis, traditis et dimissis, eaque volebant in perpetuum firmiter observare et intertenere, petentibus propterea et requirentibus hinc inde respective per dictum nostrum locum tenentem cogi, compelli et condemnari, judiciumque super premissis ac decretum et autoritatem nostram interponi. Idcirco, viso parte dicti nostri locum tenentis dicto tractatu seu concordato inter dictos requirentes facto et inito, eosdem decanum, canonicos et capitulum prefate Autissiodorensis ecclesie, dictumque Maignen, canonicum succentorem, et suos inde sequentes successores, ad laudandum, approbandum, ratificandum, ratum, gratum, firmum ac stabile perpetuo intertenendum et habendum omnia et singula predeclarata, narrata et specificata, cessante ulla revocatione et contradictione, condemnavimus et condemnamus, eaque emologavimus et ratificavimus, emologamusque et ratificavimus per presentes. Ad quod dicte partes acquieverunt et consenserunt. In quorum omnium et singulorum fidem et testimonium presentes nostras per fidelem curie nostre notarium publicum et practicum juratum pro in hac parte scriba per dictum nostrum vicesgerentem assumptum scribi et signari jussimus, sigillumque curie Senonensis, una cum signete nostro, duximus apponendum. Datum et actum in prefato ecclesie Autissiodorensis capitulo, die decima quarta mensis februarii, anno domini millesimo quingentesimo quadragesimo quarto, presentibus magistro Joanne Julien, presbytero de Autissiodoro, et magistro Oliverio Chereau, curie Senonensis practico jurato, testibus. Signé: H. Ablon, avec paraphe et scellé.